b'\n_START_ARTICLE_\nSoul\n_START_SECTION_\nHist\xc3\xb2ria\n_START_PARAGRAPH_\nLa m\xc3\xbasica soul neix durant els temps de lluita pels drets civils, marcada per l\xc3\xadders com Martin Luther King, en els quals estava naixent la consci\xc3\xa8ncia racial i estaven a l\'ordre del dia els motins del carrer. Durant aquest temps \xc3\xa9s quan la m\xc3\xbasica soul adquireix un valor simb\xc3\xb2lic dins del context social. Es descobreix l\xe2\x80\x99R&B a Europa, cosa que fa possible l\'aparici\xc3\xb3 de fen\xc3\xb2mens de fans com The Beatles o The Rolling Stones._NEWLINE_El 1967 va arribar la revoluci\xc3\xb3 del soul, que va cr\xc3\xa9ixer per la reivindicaci\xc3\xb3 dels drets racials i l\'aparici\xc3\xb3 de l\'\xc3\xa0lbum d\'Aretha Franklin "I never loved a man the way I love you" (\'mai no vaig estimar cap home com t\'estimo a tu\'), i singles de tal impacte com "Respect". Es consideren aquests moments com els de m\xc3\xa0xim apogeu del soul. El 1968, alguns artistes com James Brown i Sly & The Family Stone comencen a donar un nou sentit al soul, conseq\xc3\xbc\xc3\xa8ncia de la mort de Martin Luther King, a l\'abril del 1968, i de la p\xc3\xa8rdua d\'aquells ideals de la revoluci\xc3\xb3 del soul._NEWLINE_Amb l\'arribada de la d\xc3\xa8cada dels \xe2\x80\x9970 el soul comen\xc3\xa7a a decaure i a renovar-se; a conseq\xc3\xbc\xc3\xa8ncia van sorgir-ne nous estils derivats. Cada vegada comen\xc3\xa7ava a tenir menys de l\'ess\xc3\xa8ncia del gospel, que nom\xc3\xa9s conservaven alguns artistes com The Staple Singers. Per aquest temps tamb\xc3\xa9 va sortir el retro soul i el soul pscicod\xc3\xa8lic, a la vegada que d\'aqu\xc3\xad deriven estils com el disco amb artistes com Donna Summer.\n_START_SECTION_\nLes noves tend\xc3\xa8ncies (a partir dels 80)\n_START_PARAGRAPH_\nUna de les afirmacions m\xc3\xa9s usuals \xc3\xa9s que amb l\'assassinat de Marvin Gaye el 1984 s\'acabava una era._NEWLINE_En aquella \xc3\xa8poca, la m\xc3\xbasica negra era mainstream absolut, entre una "marabunta" de m\xc3\xbasica pop i un mercat en el que quasi tot val, la m\xc3\xbasica negra es va convertir en un segell de qualitat fent triomfar a artistes com Michael Jackson i Whitney Houston._NEWLINE_A l\'entrada dels anys 80 la m\xc3\xbasica disco comen\xc3\xa7\xc3\xa0 a decaure i el soul va reviscolar sota la forma de retro soul i quiet storm abans de con\xc3\xa8ixer una altra metamorfosi. A mitjans de la d\xc3\xa8cada es va transformar en urb\xc3\xa0 per la influ\xc3\xa8ncia del hip-hop i el disco. _NEWLINE_En la d\xc3\xa8cada dels 1990, l\'urban va derivar en l\'R&B contemporani, que cap a la fi del segle va agafar un gir cap a les seves arrels i donar lloc al hip-hop soul i m\xc3\xa9s actualment, al neo soul, amb un so m\xc3\xa9s pur i una influ\xc3\xa8ncia molt escassa del hip-hop. Artistes com Lauryn Hill, India Arie, Joss Stone, Macy Gray o Alicia Keys representen aquest moviment.'